死喪之威、兄弟孔懷【叶胡威反】。原隰裒矣【薄侯反】、兄弟求矣。(賦也。威、畏。懷、思。裒、聚也。言死喪之禍、他人所畏惡。惟兄弟爲相恤耳。至於積尸裒聚於原野之閒、亦惟兄弟爲相求也。此詩蓋周公旣誅管蔡而作。故此章以下、專以死喪急難鬭鬩之事爲言。其志切其情哀。乃處兄弟之變、如孟子所謂其兄關弓而射之、則己埀涕泣而道之者。序以爲、閔管蔡之失道者、得之。而又以爲文武之詩、則誤矣。大抵舊說詩之時世、皆不足信。舉此自相矛盾者、以見其一端、後不能悉辨也。)
脊【音積】令【音零】在原、兄弟急難【叶泥浴反】。每有良朋、况也永歎【音灘。叶他涓反】。(興也。脊令、雝渠。水鳥也。况、發語詞。或曰、當作怳。脊令飛則鳴、行則揺。有急難之意。故以起興而言。當此之時、雖有良朋、不過爲之長歎息而已。力或不能相及也。東萊呂氏曰、疎其所親、而親其所疎、此失其本心者也。故此詩反覆言朋友之不如兄弟。蓋示之以親疎之分、使之反循其本也。本心旣得、則由親及疎、秩然有序、兄弟之親旣篤、朋友之義亦敦矣。初非薄於朋友也。苟雜施而不孫、雖曰厚於朋友、如無源之水。朝滿夕除。胡可保哉。或曰、人之在難、朋友亦可以坐視與。曰、每有良朋、况也永歎、則非不憂憫。但視兄弟急難、爲有差等耳。詩人之詞、容有抑揚。然常棣、周公作也。聖人之言、小大高下皆宜、而前後左右不相悖。)
兄弟鬩【許歷反】于牆、外禦其務【音侮】。每有良朋、烝【之承反】也無戎【叶而王反】。(賦也。鬩、鬭狠也。禦、禁也。烝、發語聲。戎、助也。言兄弟設有不幸鬭狠于内、然有外侮、則同心禦之矣。雖有良朋、豈能有所助乎。富辰曰、兄弟雖有小忿不廢懿親。)
喪亂旣平、旣安且寧。雖有兄弟、不如友生【叶桑經反】。(賦也。上章、言患難之時、兄弟相救、非朋友可比。此章遂言安寧之後、乃有視兄弟不如友生者。悖理之甚也。)
儐【賓胤反】爾籩豆、飮酒之飫【於慮反】、兄弟旣具、和樂【音洛】且孺。(賦也。儐、陳。飫、饜。具、倶也。孺、小兒之慕父母也。言陳籩豆以醉飽、而兄弟有不具焉、則無與共享其樂矣。)
妻子好【去聲】合、如鼓瑟琴。兄弟旣翕【音吸】、和樂且湛【音耽。叶持林反】。(賦也。翕、合也。言妻子好合、如琴瑟之和、而兄弟有不合焉、則無以久其樂矣。)
宜爾室家【叶古胡反】、樂爾妻帑【音奴】。是究是圖、亶其然乎。(賦也。帑、子。究、窮。圖、謀。亶、信也。宜爾室家者、兄弟具而後